Misdaadstatistieke: Cele se ‘propaganda’ veroordeelBheki Cele (Foto: GCIS) Die Demokratiese Alliansie veroordeel polisieminister Bheki Cele se ‘skaamtelose’ gebruik van die misdaadstatistieke om politieke punte te werf. Andrew Whitfield, die DA se skaduminister van polisie, het gesê Cele het vandag die kwartaallikse misdaadstatistieke bekendgemaak vir die afsonderingsperiode voor dit eers aan die parlement voorgehou is, en rekenskap gegee is aan die portefeuljekomitee oor polisie. “Die jaarlikse misdaadstatistieke vir 2019/20 is in Julie aangekondig, in plaas van in September, wanneer dit gewoonlik vrygestel word. Die portefeuljekomitee oor polisie het jare lank al tevergeefs die polisieminister versoek om kwartaallikse misdaadstatistieke vry te stel. Nou het die minister skielik, vir die eerste keer, besluit om kwartaallikse statistieke vry te stel terwyl dit gerieflik binne die afsonderingsperiode gebeur en dit volg net twee weke ná die voortydige aankondiging van verlede jaar se misdaadstatistieke,” het Whitfield bygevoeg. “Die tydsberekening om die jaarlikse misdaadstatistieke vry te stel en die minister se jongste toewyding om kwartaallikse misdaadstatistieke vry te stel, ontbloot die minister as ŉ skaamtelose politieke propagandis wat eerder speletjies wil speel met statistieke as om misdaad te bekamp.” Whitfield het gesê toe die jaarlikse misdaadstatistieke twee weke gelede vrygestel is, was die portefeuljekomitee eensydig om die minister se oorhaastige benadering te veroordeel, omdat hy reeds ŉ perskonferensie gereël het, onmiddellik ná die komiteevergadering. Hy het die komitee dus slegs twee ure gegun om die statistieke te bestudeer. “Die minister het weereens sy absolute minagting vir die parlement gewys, deurdat hy hierdie keer die komitee heeltemal gesystap het ten gunste van mediablootstelling om die illusie te skep dat hy besig is om die stryd teen misdaad te wen.” Die inperking-misdaadstatistieke kom uit ŉ periode toe alle Suid-Afrikaners onder “huisarres” was deur ŉ toenemend outoritêre regering en is nie ŉ ware weerspieëling van die misdaadsituasie in Suid-Afrika nie. “Ons het in hierdie tyd ook ŉ ongekende getal polisiebeamptes en weermagpersoneel op ons strate gesien wat, in talle gevalle, uiteindelik wetsgehoorsame burgers gekriminaliseer het deur drakoniese regulasies wat deur ŉ magshonger ANC uitgedink is.” Whitfield het bygevoeg dit wil voorkom of die minister glo hy kan misdaad bekamp deur aandklokreëls in te stel, alkohol te verbied, sigarette te konfiskeer en die burgerlike vryhede van wetsgehoorsame Suid-Afrikaanse burgers te ondermyn. “Vandag se politieke truuk is ontwerp om die minister se oorgretige aptyt vir beheer oor ons vryhede as ŉ misdaadbekampingstrategie te regverdig. Dit moet ŉ groot waarskuwing vir ons almal wees. Dit is nou in die hande van die voorsitter van die portefeuljekomitee oor polisie, Tina Joemat-Peterson, om te wys dat die komitee nie net ŉ rubberstempel vir die uitvoerende raad is nie en rekenskap eis van dié dwarstrekker-minister.”